Пры выстаўленні адзнакі за чвэрць найбольш распаўсюджана практыка падліку сярэдняга арыфметычнага ўсіх адзнак, атрыманых у чвэрці, з наступным акругленнем адзнакі на карысць вучня. Але ў нарматыўных дакументах (Загад Міністэрства адукацыі Рэспублікі Беларусь ад 29.05.2009 № 674 “Аб зацвярджэнні норм ацэнкі вынікаў вучэбнай дзейнасці і крытэрыяў ацэнкі паводзін навучэнцаў агульнаадукацыйных устаноў”. “Аб кантролі вынікаў вучэбнай дзейнасці навучэнцаў і іх атэстацыі” (Метадычныя рэкамендацыі па вучэбных прадметах)), якія рэгламентуюць работу настаўніка па выстаўленні адзнак за чвэрць, запісана: “Выстаўленне адзнакі за чвэрць ажыццяўляецца на аснове вынікаў тэматычнага і прамежкавага кантролю з улікам пераважнага або найвышэйшага (па рашэнні настаўніка) паўрочнага бала як сярэдняе арыфметычнае адзнак”. Такім чынам, вынікі тэматычных узроўневых праверачных работ, лабараторных узроўневых работ, індывідуальных творчых работ, выкананых на працягу чвэрці, узроўневай праверачнай работы за чвэрць з’яўляюцца вызначальнымі пры выстаўленні адзнакі за вучэбную чвэрць. Улічваецца адзнака паўрочнага кантролю, якая пераважае, калі апошні прадугледжваў заданні ўсіх узроўняў вучэбнай дзейнасці і вучню давалася магчымасць атрымаць найвышэйшы бал. Пры гэтым улічваецца і дынаміка індывідуальных вучэбных дасягненняў вучня на канец чвэрці. Напрыклад, сярэдні бал вучня па выніках пералічаных работ — 7,5.